ຂປລ. ໃນວັນທີ 9 ມັງກອນ 2018 ທີ່ຫ້ອງປະຊຸມຄະນະເລຂາທິການສະພາແຫ່ງຊາດ ນະຄອນ ຫລວງວຽງຈັນ, ທ່ານ ແສງນວນ ໄຊຍະລາດ ຮອງປະທານສະພາແຫ່ງຊາດ ໄດ້ໃຫ້ກຽດໂອ້ລົມຕໍ່ກອງປະ ຊຸມຄົບຄະນະກຳມາທິການ ປກຊ-ປກສ ປະຈຳ 2017, ໂດຍທ່ານໄດ້ຊີ້ນຳໃຫ້ກຳມະການ ຂອງກຳມາທິການຢູ່ບັນດາເຂດເລືອກຕັ້ງ ໃນຂອບເຂດທົ່ວປະເທດ ຈັດຕັ້ງປະຕິບັດພາລະບົດບາດ, ສິດ ແລະ ໜ້າທີ່ຂອງຕົນ ຕາມທີ່ໄດ້ກຳນົດໄວ້ ໃນກົດໝາຍວ່າດ້ວຍສະພາແຫ່ງຊາດ ເປັນຕົ້ນແມ່ນ ສິດ ແລະ ໜ້າທີ່ດ້ານການຕິດຕາມກວດກາ ໃນການປົກປ້ອງຄວາມຍຸຕິທຳ, ປົກປ້ອງສິດຜົນປະໂຫຍດຂອງພົນລະເມືອງລາວບັນດາເຜົ່າ ໃຫ້ຖືກຕ້ອງຕາມກົດໝາຍ.
ນອກຈາກນີ້, ໃຫ້ເອົາໃຈໃສ່ສຶກສາອົບຮົມການເມືອງ-ແນວຄິດ ໃຫ້ແກ່ສະມາຊິກພັກ-ພະນັກງານ ກໍຄືກຳມະການຂອງກຳມາທິການ ໃຫ້ມີຄວາມໜັກແໜ້ນ, ມີມານະຈິດຟົດຟື້ນປະຕິວັດ, ຄຸນສົມບັດສິນທຳປະຕິວັດ, ອຸດົມການສັງຄົມນິຍົມ, ມີນ້ຳໃຈຮັກຊາດ, ຮັບໃຊ້ປະຊາຊົນຢ່າງແທ້ຈິງ, ມີຄວາມບໍລິສຸດຊື່ສັດ, ມີຄວາມຈົ່ງຮັກພັກດີຕໍ່ພັກ, ຕໍ່ລະບອບໃໝ່, ດຳລົງຊີວິດປອດໃສຂາວສະອາດ, ມີສະຕິຕື່ນຕົວໃນການປະຕິບັດລະບຽບວິໄນ ແລະ ມີສະຕິຕໍ່ສັງຄົມຫັນປ່ຽນໂດຍສັນຕິ ຂອງບັນດາອິດທິກຳລັງປໍລະປັກ. ພ້ອມນີ້, ກຳມາທິການ ປກຊ-ປກສ ແລະ ກຳມະການຂອງກຳມາທິການ ຕ້ອງໄດ້ເພີ່ມທະວີການປະສານງານກັບສອງກຳລັງ ປກຊ-ປກສ ແລະ ພາກສ່ວນທີ່ກ່ຽວຂ້ອງທັງສູນກາງ ແລະ ທ້ອງຖິ່ນ ກວດກາຄືນການປະຕິບັດໜ້າທີ່ ຂອງເຈົ້າໜ້າທີ່ທະຫານ-ຕຳຫລວດ ເປັນຕົ້ນແມ່ນ ການສືບສວນ-ສອບສວນ, ການດຳເນີນຄະດີ, ການກັກຕົວ, ການກັກຂັງຕ້ອງມີຂໍ້ມູນຫລັກຖານຮັດກຸມ, ເພື່ອຫລີກລ້ຽງຫາງສຽງຈົ່ມວ່າທີ່ບໍ່ດີຂອງສັງຄົມ, ຍົກສູງຄວາມຮັບຜິດຊອບ ຂອງເຈົ້າໜ້າທີ່ໃນການປະຕິບັດໜ້າທີ່ ຖືກຕາມພາລະບົດບາດຢ່າງເຂັ້ມງວດ; ເອົາໃຈໃສ່ບຳລຸງ-ກໍ່ສ້າງໃຫ້ແກ່ສະມາຊິກພັກ-ພະນັກງານພາຍໃນກຳມາທິການ ທາງດ້ານທິດສະດີການເມືອງ-ການປົກຄອງ ເພື່ອສ້າງໃຫ້ເຂົາເຈົ້າມີທັດສະນະຫລັກໝັ້ນ ການເມືອງທີ່ໜັກແໜ້ນ, ເປັນແບບ ຢ່າງນຳໜ້າໃນການປະຕິບັດລະບຽບກົດໝາຍ ໄປຄ່ຽງຄູ່ກັບການຍົກລະດັບທາງດ້ານວິຊາສະເພາະ, ວິຊາການ ແລະ ພາສາຕ່າງປະເທດ ດ້ວຍຫລາຍຮູບແບບ ແລະ ຫລາຍວິທີການ.
ພ້ອມເອົາໃຈໃສ່ການນຳພາ ການປະຕິບັດໜ້າທີ່ການເມືອງ ຂອງກຳມາທິການ ປກຊ-ປກສ ໃນການຄົ້ນຄວ້າຄຳຮ້ອງ ຂໍຄວາມເປັນທຳ ຕາມພາລະບົດບາດຂອງກຳມາທິການ ໃຫ້ບັນລຸຄາດໝາຍທີ່ວາງໄວ້ ທັງຮັບປະກັນຄຸນນະພາບ ໃຫ້ມີຄວາມຖືກຕ້ອງເປັນທຳ ໂດຍສຸມໃສ່ປັບປຸງແບບແຜນນຳພາ, ແບບແຜນວິທີເຮັດວຽກຂອງກົມ ປກຊ-ປກສ ກໍຄື ປັບປຸງລະບອບ, ກົນໄກໃນການຄົ້ນຄວ້າແກ້ໄຂ ຄໍາຮ້ອງຂໍ້ຄວາມເປັນທຳໃຫ້ມີຄວາມຮອບຄອບ, ຮັດກຸມ, ຊັດເຈນ ແລະ ແທດເໝາະກັບຕົວຈິງຫລາຍຂຶ້ນ.
ຂ່າວ: ສົມຫວັງ ພາບ: ສະຫວາດ
ເນື້ອໃນ: ຂປລ